khistorydata/jeongjo-sjw-relations huggingface dataset:
정조 18년 · 목
予曰一自卿謝事以後行路之人皆指以爲平地神仙輿儓之論亦皆以捨卿爲朝廷嗟惜云卿亦聞知否鍾秀曰臣近日以來聽瑩輔甚下敎多未諦聽下情不勝惶悶矣昨日上號議定後進箋臣在遠誤聞以陳賀罔夜上來上來之後始爲詳知鄕外傳聞之差爽亦不是異事矣予曰向來事不須更提而頃者宣麻時旣未從容且因卿之耳聾許多下敎必多未及領會矣大抵卿今番海外之行可謂滄浪自取而亦非予送之也卽國人送之也畢竟賜環之後卽許懸車之請者特出於知卿平心之疏率無他必欲全保終始之至意又念卿屢經風霜之餘年且老矣誠恐朝無幸於南荒瘴癘之地今見精力比前不覺甚衰深爲之喜幸也卿在謫時亦以必死無還知之乎鍾秀曰臣雖無狀仰恃天地父母至慈至仁洞燭臣本情有素何敢以必死知之而精神筋力則日漸銷鑠無復餘地矣予曰卿於行遣之日有知臣罪臣之詩句云信然否此句予聞於閣臣徐鼎修鼎修似聞於其再從兄邁修矣鍾秀曰臣於赴謫時果有此詩而六月初一日蒙赦傳敎中有知彼罪彼之敎此事誠不偶然人有恒言欲爲知己者死於敵以下欲以一死易知己而猶不可得況於君臣之間乎臣之偶然呤咏若有靈應相感者然此雖書之於野史必當傳之爲異事矣予曰昨日展拜議定閟宮上號而仍有會百官收議之擧卿已聞之否其中或有一二將順之論故略及於所下傳敎而昨年緣情制禮之敎卿則必當記有予之所執自來如此矣鍾秀曰尊號自是後世人臣揄揚君德之事三代以前雖以堯舜之聖未當有受號之事臣則以非堯舜不陳之意曾論此事不啻縷縷而至於我朝家禮則此是列聖已行之禮且聖敎每以所執爲言此則非自下所敢聞者也臣之議論自前如此矣閟宮上號時用玉册似合禮義而今番亦以竹册製述官差出云玉竹册之分別未知創於何時且儀制本意臣亦未及詳考而適有愚見敢此仰達矣予曰卿於何日當還歸而十三日候班欲來參耶鍾秀曰筵退後卽欲還歸而十三日候班則實無自力入來之道矣
정조 18년 · 강
景慕宮追上尊號都監以郞廳監造官分房啓
정조 18년 · 목
一房郞廳戶曹正郞鄭東敎前郡守沈逵監造官義盈庫奉事李柱溟副司勇朴宗羽二房郞廳工曹佐郞徐季修前府使曺翬振監造官義禁府都事權太應東部都事金相穆三房郞廳禮曹佐郞金乃默前主簿韓百源監造官濟用監奉事權思浩前奉事禹成謨
정조 18년 · 강
嶺南慰諭使李益運以漆谷府使柳鎭爀金海府使鄭東愼不法諸條陜川郡守黃運祚昏憒不治啓請罷黜
정조 18년 · 목
狀啓以爲臣到慶州淸河等三邑慰諭形止纔已馳啓而所經殆數十邑民俗之淳厖始見於萊府由密陽方到金海次茅慰諭而守令治績能否細細詳察則漆谷府使柳鎭爀擧措慌亂處事失當官舍修繕意在要賞而梵宇俗寮皆稱公廨農節役民一丁三朝民怨喧騰隣境嘲笑公貨取殖毋過十二而南倉錢八百兩勒分富民四朔之間什五生殖京營作錢所當從實而租一石價以二兩一錢瞞報營門以二兩七錢發令民間臣與該倅眼同頌綸之日盈庭群民萬口呼訴而與臣相對不明其不然追後論報只言其未捧右項諸條俱甚駭然金海府使鄭東愼則昨年常賑耗加作錢八百五十六兩今春査出盡歸私用以官耗年四十石出給民間援用眞麥而依昨夏市直眞麥四十石每石七兩式合二百八十兩勒捧於四倉色吏亦歸官橐前府使李文喆賑餘錢一千七百兩雖異元還旣登道啓姑未勘處則便是公貨而其中四百三十兩移下貿易廳一百兩補用於今秋武科本府武士賞試射錢一百九十兩名以修補移下軍器自歸染指統營移轉輸納時稱以補縮九千餘戶每戶租七升四合式合租三百七十八石零米二十三石零追後磨鍊於民間設有補縮旣有監色則理宜分徵而橫斂民間稱怨固然以言乎房嬖則姑父金弘翼狹其女寵七百官逋分錄於似族非族之類及鄕里同契之人因此徹家而逃散者至於數千戶之多今此抄戶之命寔出曠絕之惠澤則居在分憂之列者所當汲汲頒布毋敢晷刻遲滯而前下綸音日前纔頒決不可置之字牧之任兩邑守令爲先罷黜其罪狀令攸司稟處漆谷南倉錢十二外加捧條則臣方枚移本道監營還給民間金海賑餘錢私自區處者武士賞射錢之移下軍器者幷令還錄金弘翼之分族件記一倂勿施陜川郡守黃運祚政令多錯隨處昏憒民訴堆案剖決不明許多吏逋矇不覺悟賑政未始已失措處來頭接濟決難責效不得已一體罷黜敎以令該曹口傳各別擇差待下批給馬下送
정조 18년 · 강
湖南慰諭使徐榮輔以康津海南靈巖長興興陽珍島六邑及兵水營鎭驛蠲減停代成册三十三件上送馳啓
정조 18년 · 목
狀啓以爲康津縣進上物種及京上納蠲減成册各一件各項蠲減停代都成册一件本縣所屬兵營及馬島等四鎭各項停代成册各一件兵營加里浦鎭京上納蠲減成册合作一件海南縣進上物種及京上納蠲減成册一件本縣所屬右水營方物進上物種及京上納蠲減成册一件各項蠲減停代都成册一件靈巖郡進上物種及京上納蠲減成册一件各項蠲減停代都成册一件本郡所屬梨津等兩鎭各項蠲減停代成册各一件兩鎭京上納蠲減成册合作一件長興府進上物種及京上納蠲減成册一件各項停代都成册一件本府所屬會寧鎭碧沙驛各項蠲減停代成册各一件珍島郡進上物種及京上納蠲減成册一件各項蠲減停代都成册一件本郡所屬牧場金甲等兩鎭各項蠲減停代成册各一件興陽縣進上物種及京上納蠲減成册一件各項蠲減停代都成册一件本縣所屬牧場及蛇渡等四鎭各項蠲減停代成册各一件合成册三十三件幷依抄戶分等秩秩區別修正報來故上項六邑成册竝與各其所屬營鎭驛牧場成册而各盛樻子具銷鑰監封上送而興陽珍島兩邑所屬各鎭及牧場則雖不入於綸音中而論其被災與他邑鎭無異故謹依別諭幷爲置之於均施之列六邑稍實戶所受還餉亦依別諭五分一停退而如非受還之戶則就其身米布中施行後幷爲載錄於成册中停退秩
정조 18년 · 강
配金履容于泰川命康命吉以中道更定配所
정조 18년 · 목
義禁府啓言通津前府使金履容不法諸條行査本道矣觀此京畿監司徐龍輔査啓則以爲法聖倉拯米代錢事則拯米收捧自有期限計年遞減又是定式則昨年已捧之錢不卽上納施至今秋致使吏奸潛弄經費益縮者已是駭然而餘錢一百五十餘兩雖或諉之於濟賑經紀之資賑資料販新有飭禁每兩一石太不相稱則事雖未諧違越朝禁之罪在所不免還穀取剩事則小斗之說雖已落空取剩之跡亦皆綻露公下添補旣甚無名倉逋充給尤爲不當無論斗之大小量之淺深其爲害民則一勅穀幻弄事則別還之法禁至嚴勅需之事體尤重則吏屬之多數擅分倉還之互相那移俱係法外還分燒火事則倉庭遺穀縱慮其奸糴民還給豈患無術而必使幾粒辛苦之穀盡歸一把丙熖之中者大是妄率般人加捧事後坪白徵事則臭載穀物之從自願許令改色雖有一二近例洆救多少萬目共覩監色分徵法式自在而徒藉廉探不分虛實般人三兩錢之定價勤捧後坪五十石之追後加斂俱屬招怨之端難逭濫徵之科謹將各人供招參以査官所報論列馳啓云矣請以此照律允之又啓言富平前府使康命吉前任朔寧郡守時及富平府使時不法諸條行査本道矣觀此京畿監司徐龍輔査啓則以爲康命吉朔寧郡守時火稅增總數雖不多窮民濫徵之謗勢必不免板鼎加卜物雖至微船人添載之怨良有所由官需米之高價執錢會減穀之發帖勒賣俱係不法民人等訴之勤令驅逐尤極駭悖富平府使時軍保代錢之加捧縱或諉於式年難費免稅結役之添徵己自歸於吏奸舞弄則不察之罪固已難逭而需米之移作儲置跡在攛郡還穀之不禁落庭罪犯濫觴以至官需條六兩三錢之高價收捧免稅錢二百餘兩之擅自馱送色落升之不爲較正藉曰或從民願或緣曠官而其爲不法則一也若乃俵災一事則最初六十結之加報已是無狀而中間七十結之消瀜尤極矇然而及其統露之後量案査準徒委册客吏鄕摘發一任延拖畢竟至於御史出道朁行俵給之境者節節可痛五十結分利之說十五兩定價之計事在未然雖不可直斷以入已之科所謂册客康命耼所當捉來頭面以辨虛實而係是前銜有不可自外邑直爲推投敢此論列馳啓云矣請以此照律所謂册客康命耼本是計士請令刑曹査實嚴勘敎以渠罪可勝言哉渠若善爲豈至於此朔寧之犯旣發富平之事又出可謂無往非罪然諸般罪犯細究其故別無法外白地之斂於民者此則容爲可恕之端災結一事渠果手犯則死有餘罪焉逭當律而吏供旣欠別白官決亦無眞贓無論如此如彼如渠者不能善爲之罪決不可以事端之白脫尋常歇勘從重勘律以聞而進御茶飮有詢問者爲先保放待草記照律發配康命耼事則渠何足責莫非命吉之不能察飭而然移送盤覈近於屑越置之又啓請金履容泰川縣流三千里定配康命吉嘉山郡流三千里定配允之敎以功減區別施行康命吉則雖已考法照律而術業精鍊不可遠地定配以致議藥之相妨以中道更定配所發配
정조 18년 · 강
以任聖尹爲金海府使崔孝達爲漆谷府使金履九爲陜川郡守幷口傳也
정조 18년 · 강
命南陽府拯活人命沙工林潛昌賞加敎旨卽爲成送
정조 18년 · 목
京畿監司徐龍輔狀啓以爲南陽府使李翼晉牒呈內去十一月初五日本府大阜靈興島護送別將林元春文報內城役所上納石灰六百五十石所載忠淸道平薪鎭兵般一隻十月二十八日到本島前洋猝遇大風船隻漂盪騎般監官沙格等十六名幷在揜沒之際本島護送沙工林潛昌見其危急之狀冒風撑般極力拯活十六名船人一時濟活石灰所載船隻不至致敗云兵般沙工崔大岳騎船監官池興龍格軍鄭中太等所告內若非潛昌冒萬死拯救於大洋風濤之中則幾爲魚腹之鬼云石灰船一隻十六人命極救之狀果爲的實其在激勸之道不可無褒賞之擧請令該曹稟處敎以何待回啓卽爲成送敎旨
정조 18년 · 강
考下華城儒生十二月朔應製及臘等較藝試券與各朔居首人施賞有差
정조 18년 · 목
以擬漢新豐父老謝鷄犬各識其家表上皇來遊賦新豐猶故豐詩爲華城儒生今十二月朔應製題以其中非爾力賦爲臘等較藝題命史官齎奉下往試取以來親考訖敎曰今十二月朔水原府內儒生應製詩三上幼學鄭世豊歲饌米一石黃粧曆一件白曆一件中曆一件賦三下一生員趙萬大三下幼學閔膺圭草三下幼學閔昌億林勉喆詩草三下幼學洪天浩尹衍相嚴戴進士尹㥠各歲饌米五斗黃粧曆一件中曆一件表次上生員李弘謙歲饌米八斗黃粧曆一件白曆一件賦灰上幼學鄭鈺朴宗玨申光任金大遠詩次上幼學洪始瀅各歲饌米三斗白曆一件表草次上進士任希季幼學任鼎常任百謙任益常沈日魯李魯兢賦草次上幼學黃明漢趙雲圭李基靖李龍鎭沈東潤沈晉浩金星緯尹聲烈尹絖生員崔之聖幼學柳溵柳聖儀李基孝兪仲煥李宅新金鍾華具允豊洪樂韺申勖林忠鎭詩草次上幼學任百豐李仁尙李師淳李思白尹鍾河李厚德金若水童蒙李兌煥幼學曺錫周任百觀洪履翼各歲饌米二斗白曆一件賜給○敎曰水原府內儒生臘等較藝賦三中一生員李弘謙給大科初試二分三中二幼學沈日魯給小科初試二分三下一幼學柳聖儀三下黃明漢尹絖生員崔之聖草三下幼學洪始瀅次上幼學李師淳李龍鎭以上皆有初試矣賞典勿論二儒雖無初試等低亦爲勿論○敎曰水原府內儒生各朔居首以臘等更試次未及頒賞人二月朔居首幼學黃明漢七月朔賦居首幼學李龍鎭詩居首幼學洪始瀅八月朔詩居首生員李弘謙賦居首幼學柳聖儀九月朔賦居首生員崔之聖詩居首幼學李師淳十一月朔賦居首幼學尹絖更試賦居首幼學沈日魯各朱書百選一件賜給
정조 18년 · 강
嶺南慰諭使李益運以蠲恤條件在大丘發關知委於例邑馳啓
정조 18년 · 목
狀啓以爲有旨內爾之未到地方若待爾行宣布或致後時爾其知此闊狹事在昌原祗受矣今月十三日在大丘府只以蠲免條件發關知委於二十三邑又狀啓以爲東萊等三邑慰諭形止纔已馳啓而到熊川以諭書內辭意依前布諭於境內民人頒給印本綸音於加德等六鎭邊將而本縣處在山海之間被災最酷比諸尤甚諸邑如淸河延日殆有甚馬入冬以來晴日恒少漁業從以失利歉歲民情尤極渴悶今日轉到昌原府一體曉諭仍於明日轉向鎭海
정조 18년 · 목
敎曰諸臣旣入來明日次對進定於今日只賓廳入來備堂入侍而時原任文任諸人都監堂上留待賓廳其外待下敎諸閤領左相亦爲留待賓廳
정조 18년 · 강
召見上號都監都提調提調大臣備堂于誠正閣
정조 18년 · 목
予曰賓啓今日準請則誠爲萬幸而慈心謙挹一向靳允今日之承諾未可必也都監都提調蔡濟恭曰此是已承諾之事而一向靳待下情實不勝悶鬱且日前賓啓只緣臣等之誠意淺薄聖敎之下雖不得不乍始旋停而下情之悵觖當如何予曰何必更提此言乎卿之日前收議似未可專以將順謂之也下款以國體何臣兮何爲結辭上款之豈不二字還爲無力卿亦未免瞻前而顧後也若有切直之人則必以不受爲當雖陳疏可也而今世果有如此之人乎予則曰八字之不受勝於八萬字矣濟恭曰上號之受卽列聖朝已行之典禮而未蒙允兪莫非臣等不誠之罪矣予曰日前下敎已悉言之且有言外之旨矣濟恭曰閟宮議號旣定殿宮亦豈不勉循群情乎予曰來年何年來月何月此時慈心當作何心以是之故雖屢次仰請而尙今靳許方務積誠意期於不日回聽而且爲日稍久則庶可有肯許之望亦以卿等之鎭日齊會似或有勉從之道矣但近日以來寢睡全減諸節不能無損實爲焦悶濟恭曰雖群下之心當此時萬欣忭之中仰認慈心之如此矣予曰追上之禮古者用諡號之例不過二字矣以重其事之義自孝廟朝用四字其後用八字今番之用八字亦有字數之稱量者矣至於册印等節姑未詳定矣予曰殿宮議號後箋文撰進無如日前之稽滯禮曹判書閔鍾顯曰今番已先撰成正書以待矣予曰明年正月誕辰辰拜時殿宮且將躬詣在予之心亦可寬慰而但內殿廟見之禮自古無可照之例自肅廟朝始行之先正李文成所議則引三代之禮請行廟享時內殿亞獻之儀而此則今非可論且明年慈殿慈宮詣宮之禮與廟見禮亦有大異者凡係儀節必須十分講定然後可合情文卿須於文跡領下之前預先博考熟量以爲磨鍊節目之地好矣
정조 18년 · 강
景慕宮追上尊號時命用玉册金印
정조 18년 · 목
予曰册之用玉印之用金似合重其事之道亦與享禮之瓚鬯佾舞義同卿等之意如何都提調蔡濟恭曰册用竹册印用玉印揆之禮意亦未知爲穩當臣意則玉册金印擧行恐爲得宜諸堂上今方入侍請下詢處之命都監堂上各陳意見堂上沈頤之曰册印之或竹或玉誠爲未穩今番則册用玉册印用金印恐尤恰當於典禮矣閔鍾顯曰今番上號時册之用玉印之用金其在典禮儀文實爲妥當矣李得臣曰玉册金印之當用臣與諸臣所奏無異矣李家煥曰竹册玉册未知爲穩玉册金印其在典章恐爲妥當矣從之
정조 18년 · 강
景慕宮上册印以親上磨鍊告由祭前期設行
정조 18년 · 목
禮曹判書閔鍾顯啓言今此景慕宮追上尊號時上册印當以親上磨鍊乎從之又啓言景慕宮上册印旣以親上磨鍾則親上後當有親祭節次而告由祭則似當前期設行從之
정조 18년 · 강
備局以湖南伯李書九狀啓濟州飢口總數及賑資皮牟五千石加劃回啓仍請申禁商舶防禁之弊推三南道臣命道伯往復守臣量宜加劃停當狀聞
정조 18년 · 목
備邊司啓言全羅監司李書九狀啓以爲濟州牧使李禹鉉牒呈內本島丐乞尤甚之次壯弱六萬九十口磨鍊付還若至歲後斷當絕巡米牟太限一萬二千石劃下之意又爲仰請云而濟州三邑災形民勢別遣幕屬詳探以來則三邑丐乞尤甚飢口當爲三萬四千一百餘口之次貪民之追後付還者當爲二萬五千一百餘口三邑夏秋穀及移轉穀一萬石別下穀五千石合折米當爲一萬三千餘石飢口中丐乞則自十一月排巡尤甚則自十二月排巡限以明年三月磨鍊則穀物所餘猶近千石若有如干添數則之次戶之分還亦可排比商船之貿穀絡續入去則亦爲從便賴活之道而分以所報觀之其所加請大違始料沿邑慘歉無異島中賑資種糧方議轉輸本道目下事情除前已劃者外一萬二千石穀物之加劃實無其路莫如就其已劃之穀從長磨鍊別下賑資皮牟五千石待正月先卽入送移轉穀五千石優劃米條陸續輸運則雖不加劃庶可以略綽分排請令廟堂稟旨分付矣沿邑穀之難於加劃雖以前牧使爲島民之心亦旣云然於疏中道臣所論不是過語且於追後入去之穀優劃米邊則雖無加劃之名便有加劃之實依此擧行之意分付而本島民事有不可一日弛心亦令道臣絡續往復於該牧還賑外廣開貿遷之路以爲島陸相資之地而卽見該牧使所報則本道商舶請令三南沿邑勿爲防禁矣前此以此事關飭諸道不啻申嚴則沿邑守令焉敢乃爾當該不飭之三南道臣請幷從重推考允之敎以望哺之民情不可不念令道伯往復守臣期於量宜加劃之地而待停當以其緣由狀聞事分付○右議政李秉模啓言濟州牧使李禹鉉狀啓以爲已劃穀一萬石別下賑需五千石本土留儲穀二千八百餘石折米計之則僅爲萬餘石而就其中尤爲最切急者已爲還分去月三巡今月初巡條計除則實在折米不過八千餘石若以前牧使在任時分等民口磨鍊則不足之數殆近三分之二限麥秋十七排巡節略磨鍊雖有折米七千餘石尙有不敷之慮米牟太三色穀限一萬二千石劃下事請令廟堂稟旨分付矣島中民勢非不遑急而道臣論啓亦非懸空之度加劃一款依道啓置之之意才已草記此狀啓亦爲置之使之從長排比期於均濟事請嚴飭分付敎以依草記批答分付
정조 18년 · 강
命金海漆谷陜川差代望筒勿施三邑守令之罪慰諭使還朝後更爲分等稟啓
정조 18년 · 목
右議政李秉模啓言因嶺南慰諭使李益運狀啓金海漆谷陜川三邑守令才已差代矣取見其謄報則三倅之罪或係不法或著昏憒決不可一日仍置慰諭使之馳啓罷黜誠得奉命之體而第念來春賑政全在於停退外還穀之畢捧而見今歲除不達除却新倅下往時日子則封倉之期更無餘日而所謂已捧之穀亦將幻弄於吏鄕之手論以民事利害必使舊倅磨勘如有停退外未準捧之弊則幷與前罪而嚴法痛繩恐合目下事情故敢達敎以然則待捧糴後或畢賑當分等處分昨日差代望筒勿施以此分付慰諭使還朝後使之更爲分等稟啓
정조 18년 · 강
命郡守以上窠以尤甚災邑外有聲績守令推移陞擬
정조 18년 · 목
吏曹判書李致中啓言郡守以上次次陞遷例於大政前稟達擧行而今當災歲守令移遷甚可悶未敢仰達只以內職差擬極涉苟艱尤甚災邑外有聲績守令依近例推移陞擬雖値口傳政請一體擧擬從之
정조 18년 · 강
遞大司憲具㢞推大司諫朴宗來罷副修撰張至顯職
정조 18년 · 목
大司憲具㢞啓言臣月前待罪見職也屢違召命重被大僚之論勘繼以兩司之請削其所聲罪有非尋常糾勘之比適値賓啓方始議號當前章皇出肅而其可一刻仍冒於臺次乎請命遞斥批以揆以情勢宜欲一伸依啓○大司諫朴宗來以齋日不得傳啓爲奏予曰都憲則俄者傳啓而諫長何獨云云且齋日雖不得傳啓幷與所懷而不得爲耶宗來曰聞於院隸前例如此云矣承旨李晚秀啓言大司諫朴宗來傳啓之際以聞於院隸等說爲奏不可無警請推考從之○副修撰張至顯啓言大司諫朴宗來罷職何如右議政李秉模啓言副修撰張至顯請罷諫長之際大失筵奏之體請罷職從之
정조 18년 · 강
賓啓賜批領議政洪樂性領府事蔡濟恭左議政金履素判府事金憙右議政李秉模判府事李命植行司直鄭昌順洪檍趙瑍判敦寧李澧知事李敏輔邊得讓左參贊洪秀輔延豐君李坤行副護軍趙圭鎭知敦寧李聖圭戶曹判書沈頤之行副司直趙宗鉉鄭存中徐有防李秉鼎權犲尹師國李得臣金載瓚丁範祖兵曹判書具庠右參贊金尙集知事韓光綮吏曹判書李致中禮曹判書閔鍾顯工曹判書徐鼎修刑曹判書李在學漢城判尹李時秀行副護軍李明運崔東岳李仁康左尹徐邁修同知呂善亨李邦榮戶曹參判曺允亨水原府留守趙心泰吏曹參判黃昇源兵曹參判柳誼禮曹參判李集斗刑曹參判趙鎭寬工曹參判金履禧右尹李鼎運大司成李家煥開城府留守李冕膺行副司直徐有大金翊休徐命全姜游尹弘烈蔡弘履申大升徐有臣洪周萬崔夢巖洪聖淵李祖源宋鍈李鎭復洪明浩李祖承金魯永閔台爀白師謹鄭煥猷林蓍喆申光履沈晉賢鄭益祚申大顯李漢豐趙武範副提學趙尙鎭行副護軍具世勣李性默田文顯吳載徽尹得逵鄭觀采吳毅常訓鍊都正柳孝源吏曹參議韓晚裕戶曹參議洪樂恒禮曹參議金履翼兵曹參議閔昌爀刑曹參議鄭致淳工曹參議李義綱
정조 18년 · 목
賓廳啓言景慕宮尊號已定賀儀載擧盛德益闡於裕後聖孝克彰於光前環海忭聳頌聲洋溢此時殿宮稱慶之禮尤不可緩也初六日賓啓之批旣伏承更將群情入奏殿宮之敎其翌日又伏承遲待數日之敎臣嚴不敢煩聒退伏而顒竢今已再經宿而慈旨彌謙兪音猶靳下情不勝悶鬱之至當此千載難逢之會重擧先庚已行之禮天理人情之所不可已也惟我殿宮豈不體諒於斯而特軫民庶艱食之憂有此沖挹過謙之敎甚盛德也雖然今之民庶尙能洗腆用酒以喜父母之慶其或不能者亦必觖歎焉此彝情之所同然肆惟我殿宮實爲民庶之母也凡厥臣民猶是殿宮之子値此天休滋至慶運無疆之日臣民之心忭祝惟均如其父母之慶也縟儀載擧則群工蹈舞於朝民庶忭躍於野矣盛禮寢行則不特臣等彼八域之黎民赤子亦皆抑鬱而落莫如有所失矣此理昭然不可誣也伏況從前諸路賙賑之時亦不廢宴賀應行之禮先朝之已例卽然豈非莫重莫大之盛禮縟典有不可以或闕而遽寢也歟雖以我殿宮撝謙之至苟得念及於擧國臣庶之失望觖歎則亦必體念而感動降屈而曲循矣竊伏念殿宮八千春秋海屋同籌自今伊始於萬斯年無非慶歲而慶日雖使歲勒嵩而日上壽可也特是來年異於他年是年是禮最合情文禮所以以時爲大者此也伏望聖上怡愉承歡務積誠意導達臣民企祝之情勉回殿宮謙挹之衷一依昨年所下傳敎涓吉擧行俾縟儀亟成群情獲伸批以連日仰承姑未得諾下情豈勝泄鬱更將群請又欲入奏卿等姑爲退去
정조 18년 · 강
命湖南春賑前賙救穀物限六萬石劃給
정조 18년 · 목
備局啓言全羅監司李書九狀啓以爲羅州等十九邑鎭乃是尤甚應賑處全州等十邑又是之次中不可不設賑處尤甚之次邑所屬兵營左右水營鎭驛山城牧場等三十六處亦不可不一體設賑外此各邑審察民勢付之本官或兮糶或給糧私賑與救急間從便接濟而切急之類勢難遲待春賑無論賑與不賑爲先自各其邑鎭各別賙救賑邑飢口姑未抄報容入穀物亦難預料而若待開賑米免後時私備賑餘帖價常賑濟倉等穀限九萬石特爲劃下空名帖量宜成給事幷請令廟堂稟旨兮付矣本道尤甚全在沿邑目下所見雖甚茫然以賑政言之以其漁採之故海邑撤賑每先於他邑次次拔去之數亦多於他邑則容入穀物又可以料量就其所請中限六萬石劃給空名帖旣非通一道設賑則有違法例請置之允之
정조 18년 · 강
命譜略修整自宗簿寺擧行
정조 18년 · 목
宗簿寺官員以提調意啓言景慕宮追上尊號已定矣卽當記載於譜略國朝御牒亦當一體修整在前或有設廳之事亦或有自本寺修整之例何以爲之敎以自本寺修整
정조 18년 · 강
命大靜縣監鄭運躋限麥秋仍任
정조 18년 · 목
濟州牧使李禹鉉以運躋爪限已滿請仍任也
정조 19년 · 강
領府事蔡濟恭上箚請寢朝參次對之命賜批從之
정조 19년 · 목
箚略曰臣於社稷齋殿伏見聖候失音感氣未解侵夜回變金之餘區區仰慮之沈歷日靡弛朝參次對兼行之命何爲而又降也近年以來廊廟賓對無或曠期庶僚捿見殆少虛日以臣見之殿下治法雖謂之日日朝參未爲過也何必御門高處侵寒早動輕犯聖人愼疾之戒然後始謂之朝參也耶況其日卽上號都監殿宮外習儀之日也堂郞諸臣勢將趨簉班聯仰覩禮畢而後始可以還就政府肄習禮貌則日勢亦必太晩矣顧今慶禮是何等莫重莫大之事也跛躃皆起瞻聆俱聳而其所肄習之節內懷忽遽之心外施草率之容禮欠舒泰事不專一則豈不有違於心不可兩用之訓乎殿下雖於節宣聖躬之方不惶自恤若加三思於所重之儀則必不待臣言之畢而惕然回悟矣臣猥承提擧之命觸事昏耋擧行疏慢自速嚴敎泥首俟勘宜不敢自居大臣妄有所陳而愚衷耿耿不能自已冒進短箚伏乞特寢朝參次對之命益加靜攝仍治臣不能事事之罪以警具僚批以大禮前暇隙只是明日明日以俊至念一排日有酬應朝參之兼行於外習儀日蓋不獲已也卿以莫重莫大之慶禮肄習忽遽草率於日勢太晩之俊謂有違於心不可兩用之訓則歲首朝參雖曰不可闕自有輕重之殊特允所請明日朝參次對之命置之今番都監擧行多有稽緩之節今日卽壽靜殿女官私習儀之日而所謂女執事輩贊唱如啞竝與笏記而不爲預待以致諸郞拿處之擧卿等不能董飭之責竊爲之慨然意謂受而爲謝何有此自引之辭過矣安心視事仍敎曰此批答令上號都監都廳郞廳傳諭于都提擧
정조 19년 · 강
命遣史官傳諭于領敦寧兪彥鎬與之偕來仍命更遣禮官收議
정조 19년 · 목
禮曹啓言今正月二十一日慈殿慈宮詣景慕宮時合行儀節依下敎發遣郞廳收議于領敦寧兪彥鎬則以爲臣於日前猥蒙王人之遠辱詢以莫重之盛典自顧罪累縮伏不敢隋衆獻議徊徨悚愓迄玆未已不意玆者又伏承收議之命臣莊誦聖敎且感且惶精爽飛越臣之得有今日何莫非天地父母至仁大德而躬逢千一之嘉會恭聞縟儀之將擧懽忻慶忭雖不敢唐突於班聯亦不敢偃處於鄕里方將趁期進伏於近京之地少伸微忱而惟玆邦禮所係至大以臣罪戾之蹤何敢以恒人自處猥有仰對自犯僭妄之科哉申命之下末由奉承伏地震懍不知所達云矣敎以値此無前之慶會在大官之列者豈可不參賀班乎年前事雖因本事之所重處分自知其過當伊日次對之未簉實由於筵敎之未及諦悉云近始知其委折擬於早晩另施敦迫之擧而際適有收議事先示勉出之意矣觀此草記不惟不爲獻議亦不欲進身大庭虛佇之餘深增歉悵玆遣史官更數心腹卿須卽日登途入處京第以爲從近相面之地事傳諭與之偕來收議事更遣禮官捧來可也
정조 19년 · 강
宣惠廳進慈宮陳賀時北關方物物膳代米別單
정조 19년 · 목
該廳啓言惠慶宮寶齡周甲加上尊號稱慶陳賀方物物膳中北關所封之無詳定懸價者關問本道該道報狀今始來到故取考成册則或有懸價者或有營邑自備者懸價之物依前以米磨鍊別單區別書入之意敢啓○別單咸鏡道方物剪子三把引導三柄以上監營自備黃毛十條每條價四升布三疋合三十疋代米十石物膳乾大口魚二十尾乾文魚十尾蒸昆布七斤昆布十斤以上各邑自備乾海蔘四斗六升每升價田米四升生雉二十首每首價錢一兩乾紅蛤四斗每升價田米四升鰱魚卵醢一斗每升價錢一兩八錢以上價米已爲輸入沈鰱魚二十尾每尾價錢一兩三錢合二十六兩代米八石十斗以上米十八石十斗
정조 19년 · 강
勘放時囚朴思弼等命崔廷岳令道臣査報後稟處
정조 19년 · 목
義禁府啓言遂安郡守朴思弼下屬討索之不能禁戢與金川倅雖無異同而所捧錢不過十兩則比金川之三十七兩爲稍輕功減一等杖七十以公罪收贖放送肅川府使徐有龍下屬捧賂至於四十兩之多而觀於供辭旣不能發明則比金川爲稍重功議各減一等杖七十收贖奪告身二等放送至於崔廷岳現發於摘奸者爲四十兩而其所納供只是十三兩三錢又經營査云則囚供雖不足準信其在覈實之道不可徑先勘處請分付道臣詳査報來後更爲稟處允之
정조 19년 · 강
命詣臺諸臺以前牌催促使之人侍
정조 19년 · 목
敎曰昨夜兩司事豈成說乎酬應之公然徹宵姑無論國綱自國綱臺體自臺體分義自分義情勢自情勢在闕外至今不爲膺命使召牌無去來自有臺閣以來所未有之駭擧雖以夜深後承牌經宿於臺廳之諸臺言之僚臺之擧措目擊而耳聞默無一言諸臺事節節駭然所當嚴處而赦令當前亦近於不誠卽令該房詣臺諸臺之尙不傳啓在闕外諸臺之尙不入來之罪不可仍置爲先以前牌催促於詣臺諸臺使之入侍
정조 19년 · 강
命尹永僖外諸臺竝拔去臺望開政差代
정조 19년 · 목
敎日臺諫尹永僖外無論詣臺不詣臺一倂臺望拔去政官牌招開政差代待下批牌招署經尹永僖牌去來嚴飭
정조 19년 · 목
敎曰臺臣尹永僖承牌謝恩行臺諫之事然後情勢曲諒已有下敎矣旣詣臺又謝恩本職今姑許遞俾伸廉隅其代今日政亦爲差出一體牌招
정조 19년 · 강
命實總管及分總管中有實職人竝遞總管
정조 19년 · 목
敎曰三殿動駕時東班百官有堂上衙門各一員例爲進參實總管及分總管中有實職人總管竝許遞今日政差出
정조 19년 · 강
有政吏曹判書徐鼎修參判黃昇源參議韓晩裕兵曹判書金載瓚進
정조 19년 · 목
以李鼎揆爲大司憲李殷模爲大司諫崔烜爲執義崔重圭爲司諫李儒修爲掌令柳憲周爲持平金熙華張錫胤爲正言安昌君燝爲都總管尹得逵爲副總管洪檍奇彥鼎爲分都總管鄭益祚尹弘烈爲分副總管
정조 19년 · 강
命肅川府使之代今日政差出與長津府使李馨秀相換仍命未下直守令皆令明日辭朝
정조 19년 · 목
敎曰未下直守令皆令明日辭朝其中長津府使呈旬云而情理如許承傳旣有之肅川之代今日政差出相換待下批亦令明日辭朝未署經守令今日內署經使之明日下送
정조 19년 · 목
以金魯直爲肅川府使○三政長津府使李馨秀肅川府使金魯直相換
정조 19년 · 강
命再明日習儀都監堂上各差備執事服色用黑團領
정조 19년 · 목
敎曰再明日習儀時都監堂上各差備執事服色今番則黑團領只於正日朝服事分付都監
정조 19년 · 강
拿處長津府使金魯直命該曹差代
정조 19년 · 목
吏曹啓言新除長津府使金魯直謂有牽痰之症不能運步而連爲嚴飭終不入來請令該府拿處敎以邊地厭避自有定律所謂病狀不過牽痰則其薄不欲赴焉敢發明令該府拿問考律勘處其代口傳差出
정조 19년 · 강
遞承旨李相璜蔡弘遠以洪仁浩洪大協代之前望也
정조 19년 · 목
相璜弘遠有實恙也尋命分承旨之大令該曹口傳差出
정조 19년 · 강
以李吉培爲長津府使金履九爲載寧郡守金啓洛李相璜爲分承旨口傳也
정조 19년 · 목
黃海監司李泰永以載寧郡守鄭東元遭父喪馳啓敎曰令該曹口傳擇差待下批卽爲下送
정조 19년 · 강
推兵曹參議尹長烈佐郞申漵
정조 19년 · 목
以檢校直閣李晩秀入直內閣而兵曹省記誤以徐有榘書塡也
정조 19년 · 강
還給監察茶時啓辭牌招臺臣使之署經仍令分臺
정조 19년 · 목
政院啓言大司憲李鼎揆掌令李儒修持平柳憲周朴蓍壽呈辭執義崔烜在外掌令李心傳未署經監察茶時敎以未署經臺諫又有一人豈可監察茶時此啓辭勿施牌招署經仍令分臺
정조 19년 · 강
獻納尹行直以父病陳疏乞遞批許救護
정조 19년 · 강
僉知權裕陳疏賜批
정조 19년 · 목
疏略曰臣特一疏逖之賤品耳名編朝籍出入禁林殆近三十年所進不能補匱而拾遺退不能矯世而拔俗憂時髮白愛君心丹中夜流涕繼之而痛哭者具久矣殿下以今日朝廷爲何等朝廷也以今日習俗爲何等習俗也朝廷日漸陵夷習俗日漸詿謬肇自涓滴竟至滔天三綱淪矣九法斁矣國不得爲國人不得爲人臣未知孰主張是至此之極哉臣且置越俎之嫌不避膏鈇之誅願得一言而苑惟聖明少垂察焉恭惟我殿下以神武英明之姿天縱日新之學際千一之昌期御九五之寶位德必期堯舜孔孟治必欲唐虞三代猗歟一初之政卓乎百王之冠掃氛翳而義理昭明煥黼黻而聲名洋溢人皆想望蔚然有太平之象矣迺玆十五六載以來世道益陷民志逾惑潛銷暗削東頹西仆今至於莫可收拾之境者蔽一言曰貴近之罪也惟我殿下痛戚倖之顓權戒宦妾之知名至于庚子大處分而磊落光明可以有辭於千秋萬世於是乎一二貴近不得不出而上之所以貴而近之者非他也只欲靖世道而一民志也彼貴近者反效戚倖之前套又無宦妾之小忠卽一市井無賴壞倫忘義之伍也專事陰陽手段徒長勢利膜子飢飽係於一是欣戚由於單辭役心於升沈之際喪性於得失之聞慾源張腹疑山起胷賂門之大開而靑蚨夜飛奸竇之早穿而蒼蠅日營言言而慢弄天威事事而假借朝令恩遇逾隆而不思報答之方地處逾密而敢懷背馳之圖周旋咫尺翕翕若親暱放倒拘檢汲汲如顚狂植黨結要都是籍賣鼓吻掀髯無非怨懟以若千古所未見之恩遇千古所未聞之地處有若千古所未聞所未見窮凶極惡之情節殿下其未知耶抑知而不之禁耶未知則有損於則哲之明也知而不禁則有欠於廓揮之乾斷也臣請抆血而陳之惡逆者天下之所共憤也故小戎之婦女猶知湔羞之勇無衣之詩人亦解同仇之義今也則不然外若聲討而逞狐媚之態內實傳襲而斷顫逐之念或曰某也官太侈也故聖心不怡而其罪至於苑或曰某也勢所歸也故聖心見忤而其辟至於逆或曰某也好言議養名望故聖心不能無疑而輒欲除而去之其實非惡逆也一人先倡萬口和應春明車馬至登卷誓靑瑣冠珮如視戕斧此吳翼煥所謂將取姑與而翼煥特言之於文字此輩則轉相告戒而秘之故言之者在乎人鬼之關而秘之者榮寵自如彼翼煥從何而得聞聖心之如此乃爲此說耶渠亦有耳耳之及聞非不孟浪一聞再聞漸染訛誤至於自書以納則彼轉相告戒者豈非翼煥之根抵乎以習俗而變怪如此以朝廷而刑政如此此其罪固已上通于天而懸法私門說爲禁條細如牛毛密如蠶絲人之工於謀身而善於步世者皆從旁蹊由逕鑽刺出沒殆若渠率升壇而軍校齊聽發放至於問井匹庶泯然一色雖擧其大綱而言之曰苞苴當匿也上徹則厭之曰往還當廢也上聞則忌之曰彼此之親習不可露也上知則必間之曰朋儕之讌遊不可謀也上聽則必惡之曰經用之耗損而不敢言也曰政今之顚倒而不敢道也曰壯營說施之不敢張口也曰華城經始之不敢遊嘴也遂至夜闌提燈行止閃忽眴目而語搖手而止使成一副當妙訣自近及遠由淺入深絲綸一下而窺覘成風筵席一罷而揣摩多歧罪斥者謂之恩造奬用者謂之遐外甲所當着而註脚在乙東所歸宿而指點在西一年二年遍及涯角當面背面判若楚越凡係君上動靜云爲靡不指無爲有弄假成直世界入於泡花人心溺於迷藏中外聽聞惟貴近是信貴近伎倆惟譸張是事譸張漸熾而聽聞漸惑有難之者曰上敎丁寧如彼而君言其不然者何也聖意分明如此而君言其未保者何也云爾則乃曰某人之言也某人豈不知之乎所謂某人卽貴近也當是之時有憂歎而至於緘默者有憤慨而發於色辭者輒皆以爲聖德之累胡至於此至以殿下辭敎之懇惻規模之宏遠一歸之於不誠無實之科訛言起於起處凶誣逾出逾奇滓穢於太淸玷污於白璧其將以此載之野史書之國乘後人之視今時果何如也以我殿下之初心試於玉樓淸夜穆然省察而點檢則必有所愓然警動恍然回悟者矣顧殿下欽明文思大堯之性也溫恭允塞大舜之姿也克儉克勤禹績允熙不邇不殖湯德乃新惟精惟一念終始典于學符有商之高宗祗之威之懷保我小民法有周之文王白旄黃鉞一怒而安之者武王不獨專美于前而公然一二貴近調戲官家無所顧畏承佐而宣揚固難責於此輩構捏而掎摭有何負於渠曺世道至此而壞了民志至此而索然殿下每以治不從欲中朝發歎而此輩之罪不正則今日朝廷無奈何矣此輩之誣莫卞則今日習俗不可爲矣容置此輩而未忍加諸法則殿下雖欲爲漢唐中主而亦不可得矣此輩不損毫髮而欲治亂逆者不幾近於遺大而察小乎噫澤瑮宇簡之凶言凶心未有甚於此輩則眞所謂九萬竄而堅卒無事者不幸近之夫所謂貴近者誰爲窩主也臣不欲指斥其名而臺閣論思之地亦豈無奮起而聲罪者耶臣雖無似惟有斷斷憂愛之誠消磨不得玆敢披瀝危腔仰瀆崇嚴伏願聖上炳消長之幾念存亡之分仍思聖誣之不可不辨世道之不可不靖民志之不可不壹亟降鈇鉞以新一代之耳目臣雖作糜粉爲世所僇萬萬無所恨矣臣初擬今日朝參時出位極論逭聞朝參之退期未忍孤衷之按住其情可謂慽矣批以何代無貴近而御之有道臣主俱榮萬一反於是則不及漢唐中王之世遠甚使爾有此言卽予反省處爾以疏逖之縱能及貴近二字良用韙之
정조 19년 · 강
宗簿寺以璿源譜略進上日時啓
정조 19년 · 목
該寺啓言璿源譜略今已印出粧䌙進上進獻日子今月十八日申時爲吉以此日時本寺堂上郎廳校正官陪進仁政殿與承旨請承傳色奉人而國朝御牒八高祖圖王妃世譜改張書入及璿源譜略內在件內閣件改張印件一體陪進自內閣依例稟旨改張五處璿閣奉安件自本寺次第擧行頒賜件亦爲收聚改張還給
정조 19년 · 목
藥院請診敎以慈殿慈宮氣候一樣不必入侍矣
정조 19년 · 강
臨壽靜殿殿宮上號時排說處所
정조 19년 · 목
敎日今日壽靜殿殿宮上號處所排說時都監堂上尙衣提調戶曹郞廳待令禮兵房承旨入侍
정조 19년 · 강
命牌招藝文提學李秉鼎撰進親祭祭文及頒敎文
정조 19년 · 목
敎以前文衡製進雖多其例敍用傳旨姑未下藝文提學牌招親祭祭文撰進頒敎文一體撰進○政院啓言頒赦文赦句添入事有命其罪以下宥之乎敎以死罪以下竝宥
정조 19년 · 강
命册寶內入以十五日爲之
정조 19년 · 강
命十六日及二十一日景慕宮動駕時壯勇營隨駕龍虎營陣尾局爲信地
정조 19년 · 목
敎曰十六日及二十一日景慕宮動駕時壯勇營出入番馬步軍兵大將率領隋駕龍虎營陣尾局爲信地事分付該營
정조 19년 · 강
命專經文臣殿講輪對日次念後更稟
정조 19년 · 목
因內農圃內官李碩謙手本亥子日熏火所用進排事敎曰手本未及啓下徑先進排云後弊所關殊非嚴內外之意當該堂上遞差
정조 19년 · 강
放金持默申大謙復授持默禁衛大將仍任大謙都監中軍仍命卿宰侍從罷削人員及定配傳旨未下人罪名蕩滌皆付軍職使參習儀
정조 19년 · 목
備局啓言今正月十六日動駕時禁衛營留陣事有命而禁衛大將姑未出代在前如此之時或以中軍代領或他大將兼察今番則何以爲之敎以法不可低昂爲將臣而先犯者下勘旋敍以亞將而隨衆者永錮不宥則豈有如許形政乎此所以申大謙未宥則金持默難敍之意曾有下敎於賓筵者今則慶禮當前跛躃皆起如許輕罪何必靳持乎若欲分揀則當竝分揀持默大謙竝放罪名亦竝蕩滌仍令該曹口傳付軍職禁衛大將之代前大將金持默復授牌招傳授命召都監中軍望筒勿施前中軍申大謙亦爲仍任習儀在明卿宰侍從罷削人員及定配傳旨未下人罪名蕩滌皆令該曹口傳付軍職使之參班
정조 19년 · 강
特放充軍罪人康命吉
정조 19년 · 목
敎曰至月以後有膈滯失音之症問于待令醫官則輒皆歸之於外氣以橘薑例方對之矣昨始拓問康命吉則以爲惡寒非寒明是熱症出柴胡正氣散昨夜再飮頓有差意不啻雲捲前此效勞最知術業之最精今番奏功可謂奇異罪自罪功自功充軍罪人康命吉特爲放送以勸一院之御醫
정조 19년 · 강
遞掌令李儒修持平朴著壽
정조 19년 · 목
政院啓言臺諫署經事命下已至經宿而掌令李儒修謂有身病持平朴蓍壽謂有情勢屢度催促終不承膺請竝重推敎以竝許遞前望單子入之待下批牌招察任
정조 19년 · 강
延豐君李坤疏陳病狀乞免永寧殿享官賜批
정조 19년 · 목
批以疏辭許令該曹付標
정조 19년 · 강
命金吾時囚議處令次堂擧行
정조 19년 · 목
政院啓言時囚徐有和當爲議處而判義禁李坤病不進參請卽牌招有是命
정조 19년 · 목
義禁府以魯直拿囚啓敎以何必捧供考律勘放後草記又以魯直告身盡行逭奪長津府限三年定配啓
정조 19년 · 강
命停開城江華兩都及京畿湖南海西關西嶺南湖西統營南兵營諸道春操及安興城操
정조 19년 · 강
給廣州交河巨濟被燒戶及江華當寧盈德渰沒人恤典
정조 19년 · 목
京畿監司徐龍輔以廣州民一人交河民一人燒死馳啓敎以身前還上蕩滌事回諭○統制使李得濟以巨濟府二十四戶被燒馳啓敎以有還與布者中戶以上停退小殘獨戶蕩減事回諭○江華留守曺允大以本府民人二十六名渰死馳啓咸鏡監司金華鎭以富寧民人六名明川民人二名渰死馳啓慶尙左水使沈鑏以寧德縣民人九名渰死馳啓竝敎以渰死人身前還布竝蕩減事回諭
정조 19년 · 강
進御柴胡正氣散一貼
정조 19년 · 강
詣明政殿行慈殿上號習儀次行景慕宮上號習儀及親祭肄儀次行慈宮上號習儀仍詣壽靜門外幄次行殿宮內習儀
정조 19년 · 목
左議政金履素右議政李秉模進轎前問候訖履素曰臣於日昨得見權裕疏誠不勝萬萬驚心矣疏中不露姓名不知所指者誰某而其所論列卽載籍所無之遽逆貴近之列果有此等凶醜則決不可一刻容貸且臣等之職亦可謂貴且近矣此疏一出出入邇列者實有混被䵝昧之慮亟命疏陳人明言姓名夬擧王章肅淸朝著不可少緩矣秉模曰諭人疏章雖不可究覈言根此則與覈言根逈異其疏旣以卞聖誣爲言則實是臣子明目張膽處不陳姓名則聲討無以行矣不能聲討則聖誣無以卞矣爲今之道不可不更問於權裕矣予曰其疏諭列予亦不知指斥何人而此不足以元惡大懟諭貴近之中若有此等至妖極奸之類則予雖不武豈或容貸非不知更使直陳而露出姓名之際若或混及無嘉則亦非靖世道保世臣之意此所以趑趄于中者也且令慶禮當前園幸不遠此非呼吸安危之事豈無明覈嚴處之時乎卿等俟之也
정조 19년 · 강
推都監都提調重推都廳郞廳
정조 19년 · 목
以儀仗及女官不能整齊也
정조 19년 · 강
假注書柳台佐以領敦寧兪彥鎬傳諭後附奏馳啓
정조 19년 · 목
書啓以爲臣敬奉聖敎馳往傳諭于安城郡宿龍洞領敦寧兪彥鎬所住處則以爲問議之禮郞纔回宣諭之史官儼臨王人屢辱恩敎相續臣之逖違軒陛今幾歲月犬馬戀結之餘怳若昵陪耿光親聆玉音感激隕越心神如醉況伏讀聖諭上下百有三十餘言字字數心句句浹髓所以滌蕩而開釋憐矜而眷念者諄複丁寧殆若慈父之詔騃子臣雙擎九頓有淚無從負罪賤臣得此於君父雖卽日塡壑萬萬無所恨矣然而臣之罪臣自知之孼由已作魄又天奪本心因跡而莫白厥罪在法而難逭觀乎廷議臺章之爭執於減律之初院啓堂箚之覆難於特宥之際可驗大夫僉同之議雖蒙天地父母之至仁大德曲保危喘得有令日而爲人臣者持此罪名尙何以自立於天地之間復廁於冠裳之列上下班聯晏然若無故之人哉乃者皇天眷佑茀祿鼎臻五慶之嘉會載屆三册之縟儀將擧朝野均歡跛躃皆聳雖以臣罪累之蹤不敢偃然退處方將進詣近京之地而不過粗寓其頌祝之誠而已玆奉恩諭直欲卽地趨承叨參末班得與爲獸率舞以效歡欣慶忭之忱且伸銜結叩謝之義而自念罪負至重情地至隘唐突進身實非賤分之所敢出反復揣量無以祗承德意罪上添罪尤增懍慄惟願亟被威罰以爲人臣辜恩蔑分者之戒而已云矣臣旣承偕入之命仍留偕入之意敢啓敎以何若是乎況今曰習儀之不參是豈義分之所安不在多誥卽爲入城事更爲傳諭
정조 19년 · 강
命明日册寶內入時刻以午後爲之
정조 19년 · 목
敎曰明日册寶內入當於眞殿展拜仍行大奉審還內後當爲之自都監奉詣時刻以午後爲之事分付
정조 19년 · 강
命上元前後連三日弛夜禁
정조 19년 · 목
敎曰上元前一日至後一日弛禁事分付巡邏營門
정조 19년 · 강
遣承旨詣宗廟永寧殿社稷景慕宮奉審摘奸
정조 19년 · 목
明日望祭兼行告由也
정조 19년 · 강
申諭領敦寧兪彥鎬入來
정조 19년 · 목
假注書柳台佐狀啓以爲本月十三日臣與領敦寧兪彥鎬偕到龍仁又伏奉聖諭傳諭則以爲伏奉聖諭諭以義分促其入城繼又有宗廟享官之命當此册寶將上擧國懽忭之時動駕隔日淸齋在卽旣不敢文字瀆擾又不敢一向遲廻方將進伏城外而罪負如臣實無以唐突趨參於大官之列且伏念宗廟告由典禮至重而緣臣在外未能及期尤不勝萬萬惶隕席稿俟勘云矣大臣方向城外臣亦隨往之意敢啓敎以過矣何如是乎以年前處分之過當逭示尤悔之意於敦諭之中矣予則尤悔卿反介懷誠非所知於卿者況上册大禮在再明卿當入參大庭若以一疏未暴爲難進之端此則豈無闊狹無諭如此如彼明日內出場然後可趁於再明卿須諒之卽爲入來事更令偕來史官傳諭期於偕入事回諭
정조 19년 · 강
命合五慶陳賀時文蔭武前銜朝官權著帽帶參班
정조 19년 · 강
詣眞殿展拜仍行大奉審
정조 19년 · 강
慈殿慈宮詣景慕宮行禮時儀節令禮曹撰成儀注以聞
정조 19년 · 목
內閣啓言今二十一日慈殿慈宮詣閟宮時合行儀節博考以聞事有命矣臣等取諸臣獻議參互較挈則禮曹判書閔鍾顯獻議中慈殿行禮當用先朝臨廟之禮者最有依據無容架疊而若我慈宮行禮時儀節則徧考歷代禮書竝無旁照之的證惟皇明嘉靖五年章聖太后有事于興獻廟而章聖太后卽興獻之后也萬曆八年帝奉孝定孝安二太后謁昭陵而孝定孝安卽昭陵之二后也其時儀注雖不可考而若取諸儒諭說之雜出於傳記者引伸反隅觸類比例則亦有可以領略其梗槪者謹按圖書集成引大政紀云嘉靖五年帝奉太后謁興獻廟諸臣引唐開元禮有皇后廟見之儀及國初禮有皇后謁太廟內外命婦陪祀之文具儀以上則章聖之於興獻廟卽用謁太廟之禮不以齊禮而略其儀可推而知也又按皇明萬曆間躬謁陵寢記云萬曆八年帝奉而宮皇太后率后妃謁永陵入就位女官奏行四拜禮訖奏上香皇太后三上香訖奏復位皇太后跪帝跪於皇太后之左讀祝官讀祝訖奏興四拜次詣昭陵行禮如永陵則孝定孝安之於昭陵亦用謁諸陵之禮不以齊禮而降其禮又可推而知也皇明已行之規例亶合引倣於今日臣等愚見則慈宮行禮時當設拜位於殿下版位之右稍前而西而出入之由左門陞降之由東階幷當一遵明史廟見之禮至於拜數多寡若依皇明廟見儀則當行再拜若依皇明謁陵儀則當行四拜陵廟異禮每貝難折衷而第伏念古禮男子再拜而以興伏爲拜婦人四拜而以屈膝爲拜婦人之拜謂之夾拜亦稱肅拜士婚禮有婦拜扱地之文周禮九拜有肅拜之名而註云婦人之拜是也據此則慈宮行禮及中宮殿行禮幷當行四拜禮而邦禮至重不敢質言批以今則行禮只隔數日博考與收議之際徒費曰子歸一未易而此等儀文曾未講究亦不可以一時考据之說爲準莫若就我朝已行之儀文而倣行之爲當慈殿臨廟之節別無參差之論當從衆矣慈宮拜禮處所用廟見舊儀設位於階上似好至於拜禮之再拜四拜間亦從時用之制庶合遵先之道升降出入之欲用皇朝廟見之禮未知爲可此則有壓尊之嫌而然竝令禮曹知此意磨鍊儀注以聞事分付○弘文館啓言慈殿詣宮時略倣先朝臨廟之儀陞由正路入由正門當中立少頃周審而出禮曹判書閔鍾顯之議似協情文慈宮詣宮時拜位上下謹按大明集禮曰后妃拜位在香案前蓋皇明禮儀則皇帝拜位旣在香案前故后妃拜位亦在香案前我朝典禮則殿下版位在於階下又按家禮祠堂章曰主入有母則特位於主婦之前竊以此推之則慈宮拜位似當在於階下而稍前於中宮殿拜位至若再拜四拜之節讀禮通考廟制章曰凡拜男子再拜則婦人四拜謂之夾拜慈宮拜禮似當從相臣四拜之議而慈宮行四拜禮後陞自西階由西挾門入奉審訖仍降還次恐不違於禮制批以以內閣草記批旨施行
정조 19년 · 강
命給長湍密陽被燒民恤典
정조 19년 · 목
京畿監司徐龍輔以長湍府民家被燒十一戶馳啓慶尙監司趙鎭宅以密陽府民家被燒二十二戶馳啓敎以此時異於他時大中戶身布停退小殘獨戶蕩減事回諭
정조 19년 · 강
遣吏郞摘奸諸執事淸齋與否
정조 19년 · 목
景慕宮親享在再明也
정조 19년 · 강
以洪檍爲分內局提調口傳也
정조 19년 · 강
假注書柳台佐以領敦寧兪彥鎬造朝馳啓
정조 19년 · 강
命訓局中軍申大謙改差
정조 19년 · 목
該營以大謙謂有情勢終不察任啓請汰拿敎以情勢似然改差
정조 19년 · 강
召見領敦寧兪彥鎬于誠正閣
정조 19년 · 목
予曰不見卿久矣彥鎬曰臣迫於義分雖冒登前席而以臣負犯不敢自同無故如例問候矣予曰過矣彥鎬曰臣之所犯卽臣自作豈敢望復齒人類而千萬夢外得有今日瞻覲耿光感結之極不知所達矣予曰敦諭已悉而大抵伊時未及明知事實特以事關莫重有所處分矣大官之竄謫者何限而至於不得自家發配則雖有已例亦不必援用予所尤悔者政在此也且卿卽宮筵舊僚也予旣以尤悔爲辭卿何可復以此介懷耶彥鎬曰臣雖無狀豈敢以此二字萌於心乎第廉防所在不敢復玷班行以貽朝廷之羞自玆以往惟有自劃而已矣予曰予旣以尤悔爲言有何更諭今則水流雲空不必如是過辭矣
정조 19년 · 강
命嶺南龍宮等八邑守令待麥秋拿處
정조 19년 · 목
承旨李益運啓言席子封進嶺南八邑守令有待畢糴拿處之命今雖畢糴還簿磨勘尙未上來何以爲之敎以待麥秋捧傳旨
정조 19년 · 목
益運啓言今番慶禮曠前文蔭武前銜皆得參班而前大司諫李敬一前獻納李貞運前持平崔守魯前正言姜克成尙未蒙敍敢此仰達敎以所奏極爲不緊承旨爲先推考
정조 19년 · 강
飭諭設賑諸道方伯
정조 19년 · 목
敎曰大禮在明此時爲民耿耿一念尤切於常時昨秋綸音旣言之際又諸道開賑形止鱗次馳啓萬一循例看過無拔例懲勸之政其可曰踐言乎以此另欲留意而爲方伯守令者若以悉心懷保爲心則庶免塡壑之患今日之諭意在先甲先以此意下諭于設賑諸道方伯
정조 19년 · 강
京各司各營進甲寅年會計簿
정조 19년 · 목
戶曹餉廳惠廳兵曹訓局禁營御廳守廳總廳時在黃金三百一兩零銀子四十二萬二千六百九十九兩零錢文八十萬三千七十六兩零綿紬一百六同三十八匹綿布四千八百三十二同五匹零苧布三十九同六匹零布子一千三百二十八同二匹零米二十七萬一千五百五十五石零田米一萬一千八百二十五石零太三萬一千五百六十三石零皮雜穀一萬一千三百十一石零
정조 19년 · 강
親上慈殿册寶于明政殿進致詞箋文表裏于壽靜殿
정조 19년 · 목
具遠遊冠絳紗袍乘輿出永淸門降輿入小次少項出次就明政殿階上版位四拜跪捧玉册官司僕正尹光晉修撰鄭履綏捧玉寶官副司果崔顯重修撰朴吉源捧册寶以出跪授都提調領府事蔡濟恭都提調跪受以授近侍近侍傳捧予受之近侍對擧承旨李晩秀洪仁浩以授尙傳還置于案予四拜西向立尙傳捧册函寶盝以出予柢迎訖還小次以俟尙傳安册函寶盝于彩輿都提調以下隨之至壽靜門外尙傳以册函寶盝傳授女官以人予出次乘輿出明政門由靑陽門入金馬門浥翠門至壽靜門外降輿入小次時慈殿具翟衣加首飾陞壽靜殿樂奏長樂之曲曰長樂萬年綏我太母化隆慈覆德叶坤厚昔贊寧考堯舜女中含章利貞彰厥陰功啓佑文孫宗祏以奠嗣徽周室含飴漢殿寶齡逾艾海屋其薵琬琰有頌載颺鴻休製述官行司直鄭昌順讀册女官跪于慈殿座前讀册曰維歲次乙卯正月甲申朔十六日己亥國王臣某誠歡誠抃稽首稽首謹上言伏以萬物囿厚載之功嘉頌普作一策添大衍之數丕册加隆誕擧縟儀式循彝典恭惟睿順聖哲莊僖惠徽翼烈明宣王大妃殿下尊臨長樂媲纘仁元言不出於簾帷化被朝野動必遵於圖史德洽宮闈方小子撫二紀昌辰猗太母望六旬聖壽覽春暉而想西樓題帖之歲適寶薵之相符闡先徽而奉慈宮周甲之歡亦洪庥之攸曁千一難逢者會正値泰來之期萬億伊始自今若爲賁飾之道雖盛念過持沖挹惟徽稱庶可揄揚相小人羞耇之時尙能鋪張盛事矧王家備物之養貴在發揮閎休慈旨以歉歲爲辭縱豐呈之姑緩寸心謂此日可愛顧晉號之宜先享曰康於箕疇永綏期頤之福貽思齊之周範壹是莊敬之工彤管增輝玉牒交煥謹奉册寶加上尊號曰綏敬伏惟迓自天之吉副知年之沈如阜如岡膺純禧於難老俾昌俾熾綿餘慶於無疆臣某稽首再拜上言製述官右議政李秉模書寫官行副司直趙宗鉉讀訖讀寶女官讀寶曰睿順聖哲莊僖惠徽翼烈明宣綏敬王大妃之寶篆文書寫官昌城尉黃仁點讀訖予入就壽靜殿內拜位四拜跪典言代致詞云國王臣某恭遇乾隆六十年正月十六日睿順聖哲莊僖惠徽翼烈明宣綏敬王大妃殿下德尊長樂化洽大東景貺潛周寶籌益隆玉度彌貞徽音丕彰光昭顯册率由舊章大庭嵩呼慶溢區寰俾壽俾康載欣載歡此誠我東方莫大之慶臣不勝慶忭之至大提學徐有臣製進予四拜讀箋女官讀箋曰國王臣某恭遇乾隆六十年正月十六日睿順聖哲莊僖惠徽翼烈明宣綏敬王大妃殿下景福鼎至寶齡益崇顯册載進徽音彌彰此誠我東方莫大之慶臣不勝慶忭之至謹奉箋稱賀者臣誠歡誠忭稽首稽首上言伏以椒殿奉歡每切如岡之祝玉牒闡美秪薦摸天之誠五慶是年萬歲今日恭惟睿順聖哲莊僖惠徽翼烈明宣綏敬王大妃殿下思齊文母邁宋女堯德配厚坤柔化播黃裳之吉養隆長樂徽範著裘冕之光肆當寶齡之彌尊益願德音之丕闡遵先朝甲子盛事稽之禮而則然上閟宮慈闈徽稱慶于今而莫大旣承顯册之勉許敢效賀儀之誕行伏念臣戴庛覆恩備志物養詣濯龍而問寢每喜起居之安寧進康爵之介眉姑爲沖謙之將順臣無任望天仰聖激切屛營之至謹奉箋稱賀以聞大提學徐有臣製進讀訖尙記等各捧致詞箋文表裏函跪進予以次受函女官對擧以授尙宮尙宮跪置于慈殿座前予四拜還小次內殿具翟衣加首餙就位四拜訖典言代致詞云王妃妾金氏恭遇乾隆六十年正月十六日睿順聖哲莊僖惠徽翼烈明宣綏敬王大妃殿下東朝茀祿皇穹攸騭海籌無彊五旬添一顯册載進懿範彌光六宮騰歡頌聲洋洋此誠我東方莫大之慶妾不勝慶忭之至大提學徐有臣製進讀訖尙記捧表裏函以進內殿受函女官對擧以授尙宮跪置于慈殿座前內殿四拜禮畢予乘輿出浥翠門金馬門靑陽門入明政門降輿入小次
정조 19년 · 강
祗送景慕宮册印于永淸門外仍詣景慕宮展拜省牲器
정조 19년 · 목
都監都提調以下入明政殿內安景慕宮册印于彩輿奉詣景慕宮予出次祗送仍乘輿出明政門降輿乘輦出弘化門由梨峴至宮洞口降輦乘輿入宮門就版位再拜陞詣宮內奉審訖仍省牲器親押香祝詣神門內親審册寶移安處所移安御眞於望廟樓
정조 19년 · 강
遞差都承旨李祖源重推承旨洪義榮李晚秀洪仁浩李益運洪大協以洪明浩爲承旨前望也汰翰林吳泰曾注書鄭文始假注書徐俊輔趙台榮兼史金良倜等逐出城外尋命翰注分揀許令參班
정조 19년 · 목
敎曰入侍命下之後諉以食代翰注皆不知去處紀綱所在萬駭然赦令自赦令後弊自後弊當該翰注等不可汰去而止爲先逐出城闉之外不能檢飭之都承旨遞差諸承旨從重推考尋命翰注處分分揀許令參班
정조 19년 · 강
遞承旨洪大協以姜彝正代之前望也
정조 19년 · 강
景慕宮上號正時命以子初初刻磨鍊
정조 19년 · 목
敎四上號正時依壬辰年例以子初初刻磨鍊而起寢外位等節亦依壬辰年例自初更後爲之事分付上號都監
정조 19년 · 강
親上景慕宮册印仍行親享禮
정조 19년 · 목
具冕服盥洗執圭以出由東門詣版位行再拜禮詣階上褥位跪代致詞官兼引儀尹夔欽讀致詞曰從子國王某謹奉上追上尊號玉册金印達訖予還復位再拜少東西向立於是登歌作淸河之曲曰顯顯令德睟外積中孝悌爲本神明與通沛然莫禦仰之彌崇彼淸者河光啓我東保佑申命于殿于宮軒紀載周舜慕無窮書金鏤玉闡徽深隆登歌萬年福祿來同製述官藝文提學李秉鼎捧玉册官副司果金銑韓用鐸捧金印官兵曹正郞尹魯東副校理洪秀晚以下諸執事各捧册印及案以次進詣予柢迎仍詣階上褥位北向跪捧玉册官捧金印官各捧册函印盝以次跪授都提調領府事蔡濟恭都提調奉以跪進予受之以授近侍承旨洪義榮姜彝正近侍對擧以授捧册印官捧册印官跪受詣廟內承旨以次奉安于案讀玉册官軍資正李肇源讀册曰維歲次乙卯正月甲寅朔十七日庚子從子國王某稽首再拜上册竊以朱絃薦疏越之音今歲何歲玉牒紀於昭之德大書持書百代可徵八域莊誦恭惟皇叔父思悼綏德敦慶弘仁景祉莊獻世子邸下博厚高明之象天地仁智哲文之協勳華陋漢唐以來規模廓其大度譬河海不見涯涘淵乎聖衷率土之謳歌皆歸熙庶績於萬幾代理聽言則蒭蕘必達播令聞於一人以貞猗歟挽三之宏謨本之源百之懿行丁丑之孺慕靡極旣致聖慈之俯監甲午之筵敎昭垂益知睿孝之上格嗟近年抆涕之語所以闡明於斯而邦人沒世之思豈但樂利而已肆小子寤寐至願在一分形容盛徽前後琬琰之發揮縱陳顯號終始管蠡之窺測莫贊幽光屬玆斗杓之在寅正値河淸之舊甲虹流華渚緬言是月是年星周堯蓂詎堪此時此慕慈宮望七旬之壽寔眷佑之攸承眇躬撫二紀之治又昌熾之餘慶顧我家加隆之典伊丕册若待於今禮本緣情合於情者爲禮名以紀實有其實則斯名想七旒之潛輝愀如復見採一國之輿頌仰之彌高敢曰摸畵之能眞然後情文之克備誠愛篤至揭倫彝而式昭範圍隆深彌宇宙而同廣命歷命吉誕啓磐泰之洪基如升如恒用彰燕翼之休烈謹奉玉册追上尊號曰章倫隆範基命彰休伏惟仰冀沖鑑俯諒徽誠保我子孫黎民化被萬品在帝左右陟降功參兩儀稽首再拜上册製述官右議政李秉模書寫官行副司直徐有防讀金印官修撰金熙朝讀印曰思悼綏德敦慶弘仁景祉章倫隆範基命彰休莊獻世子之印書寫官行副司直尹師國讀訖予還復位再拜禮畢還詣大次○親享時至具冕服出次由東門詣版位行再拜禮詣盥洗位盥手禮儀使禮曹判書閔鍾顯導詣神位前跪三上香進幣瓚爵官吏曹判書徐鼎修以幣進執幣獻幣授奠幣瓚爵官吏曹參議韓晚裕俯伏興降復位薦俎官戶曹判書沈頤之薦俎訖予陞自東階行初獻禮大祝副司果任希存讀祝訖予降復位亞獻官判府事金憙終獻官右議政李秉模行禮如儀予詣飮福位行飮福禮詣望燎位望燎禮畢還詣大次改具遠遊冠絳紗袍乘輿出宮大門降輿乘輦由館峴至觀旂橋降輦陞輦入弘化門至明政門外降輦乘輿由永淸門還內
정조 19년 · 강
遞承旨洪明浩以金履翼代之前望也
정조 19년 · 목
敎曰承旨許遞人令該曹口傳付軍職使之參班
정조 19년 · 강
親上慈宮册印于明政殿進致詞箋文表裏于壽靜殿
정조 19년 · 목
具遠遊冠絳紗袍乘輿出永淸門降輿入小次召見時原任大臣予曰今者特召卿等者有所問議者故耳今日卽無前慶會也而言念八域民生不可無施惠之擧卿等思所對揚之方可也領議政洪樂性等曰前秋恩澤實是罕古曠絕之惠似無更加施惠之道矣予曰如此吉慶之時不可無別般惠民之道卿等於筵退後更加商量也予又曰奉朝賀何不入庭參班耶樂性曰聞在外班而姑不入庭云矣予曰入侍事傳諭奉朝賀金鍾秀進伏予曰卿何不入參於上册之班耶鍾秀曰聞奉朝賀只參朝賀之班故不敢入參矣予曰今此慶禮實與朝賀少無異同則何可不參耶仍卽參班可也予又曰先朝丁卯年特以尊年之義果有加資之典而今也則昨年先以廣慶之意有竝士庶加資之命而顧今金玉遍滿此不可不念且今六十一歲人若竝許加資則冒年之弊宜念只令文蔭武許令加資而其中亦以文之侍從蔭之牧府武之防禦爲定限則卿等之意果何如耶各陳意見可也樂性曰聖敎誠果然矣金玉實爲顆多士庶固不可許之就文蔭武中亦以此定限實合事宜矣領府事蔡濟恭曰顧今耆社之數亦甚夥多矣是年之稀貴更無仰達第此後如此之慶歲未知幾回勢不可每許加資只於朝官中定限許資似好矣領敦寧兪彥鎬等曰領相所奏好矣鍾秀曰臣於在鄕時雖閭巷愚民擧皆知以爲陞資矣予曰此則渠輩妄度耳右議政李秉模曰是年之稀貴卽群下歡忭顒祝之日也其在貴是年之道其所加資之典許令遍及於士庶恐好矣濟恭曰未知此後如此之慶年幾次回還則其在姑靳待後之道斷不可遍許矣樂性曰此後吉慶逐年有之則留有餘之惠常若不足眞爲祝慶之道矣予曰卿言甚好當依此爲之矣少頃出次詣明政殿版位再拜跪捧玉册官副司果徐有聞兵曹正郞洪樂游捧玉印官副司果李羲甲司成曹允燈捧册印以出跪授都提調領府事蔡濟恭都提調跪受以授近侍近侍傳捧予受之近侍對擧承旨金履翼李益運以授尙傳還置于案予再拜西向立尙傳捧册函印盝以出予柢迎訖尙傳奉安册函印盝子彩輿都提調以下隨詣慈宮閤外尙傳以册函印盝傳授女官以入予出次乘輿出明政門由靑陽門入金馬門浥翠門至壽靜門外降輿入小次時慈宮具翟衣加首飾陞壽靜殿座樂奏慶雲之曲曰猗歟慈覆慶雲之光聖人養志文孫協祥歲周誕彌茀祿逾昌曷以昭受塞淵含章亹亹我后述事寧王維徽維穆德音是颺笙鏞旣和琬琰斯煌萬有千歲同此樂康製述官禮曹判書閔鍾顯讀玉册女官讀册曰維歲次乙卯正月甲申朔十七日庚子國王某稽首再拜上册竊以德彌邵於畵日三進徽稱喜益甚於知年肆擧彝典慶大禮盛今有古無恭惟孝康慈禧貞宣惠嬪邸下配貳極尊享千乘養京室叶舟梁之美譽著媚姜塗山毓星海之祥頌播繼禹十四年代政之化仰協贊之陰功億萬歲啓運之休荷保佑之慈庇猗大德必得其壽而純嘏用申自天匝域騰祝岡之謠歲方屆於周甲尺衣供含飴之樂辰又符於降庚親心爲心匪昧文母執謙之德今日何日詎緩小子盡誠之方幸玆情文粗伸之辰復値吉慶荐至之會閟宮獻八字之號德猶難於盡摸長樂踰五旬之齡禮亦隆於加上苟欲一半分報本宜思顯揚特諒千萬人同情幸蒙勉副遵彝章而克協膺茀祿而愈光徽乃集美之稱誕啓詵詵則百穆是不己之義佇見綿綿於千謹奉玉册加上尊號曰徽穆伏惟顯册渙宣繁祉益篤玉牒斯耀忱欲效於備儀瑤圖永綏謨可仰於垂裕稽首再拜上册製述官弘文提學具庠書寫官行副司直權▣捧玉印女官讀印曰孝康慈禧貞宣徽穆惠嬪之印書寫官光恩副尉金箕性讀訖予入就壽靜殿內拜位再拜跪典言代致詞曰國王某恭遇乾隆六十年正月十七日孝康慈禧貞宣徽穆惠嬪邸下大德純嘏綏我慈闈寶籌無彊海屋春輝徽懿丕闡琬琰昭光吉慶方至柔嘉彌章勉屈謙衷誕膺顯册禮成三呼歡騰八域此誠我東方莫大之慶不勝慶忭之至大提學徐有臣製進致詞訖予再拜讀箋女官讀箋曰國王某恭遇乾隆六十年正月十七日孝康慈禧貞宣徽穆惠嬪邸下茀祿無彊寶齡彌邵爰擧彝章誕膺顯號此誠我東方莫大之慶不勝慶忭之至謹奉箋稱賀者某誠歡誠忭稽首稽首上言伏以歲屆旃蒙乃五慶鼎至之會禮成崇賁又一元泰來之辰祝騰嵩三孝推海四恭惟孝康慈禧貞宣徽穆惠嬪邸下厚德毓慶柔化含章如阜如岡如川喜玉度之康諡得祿得名得壽願芳徽之揄揚屬小子撫二紀之治而寶齡啓七旬之始閟宮之顯號竝進實出報本之誠長樂之縟儀同行益闡嗣徽之美奉瑤册而祗獻瞻萱闈而載歡伏念某知喜今年可愛是日俯諒徽願旣謙光之勉回仰順慈心且豐呈之姑緩無任望天仰聖激切屛營之至謹奉箋稱賀以聞大提學徐有臣製進讀訖尙記等各捧致詞箋文表裏函跪進予以次受函女官對擧以授尙官尙宮跪置于慈宮座前予再拜訖還小次內殿具翟衣加首飾就位再拜訖典言代致詞曰王妃金氏恭遇乾隆六十年正月十七日孝康慈禧貞宣徽穆惠嬪邸下猗我慈官百祿是逎大德必壽寶甲載周迺膺丕册式闡柔徽於千萬年慶溢宮闈此誠我東方莫大之慶不勝慶抃之至大提學徐有臣製進讀訖尙記捧表裏函以進內殿受函女官對擧以授尙宮跪置于慈宮座前內殿再拜禮畢予乘輿出浥翠門靑陽門入明政門降輿入小次
정조 19년 · 강
御明政殿進慈官周甲稱慶致詞箋文表裏仍臨殿受群臣賀頒赦中外還御便殿受內閣臣進箋